Mette Thiesen (DF), 2025-04-29:
Debatten om opioider er jo ikke ny, desværre.
Det er en debat, der har stået på igennem flere år.
Man siger altid det her med, at USA har et problem, og så går der en 10 år eller sådan noget, og så begynder vi at se det stikke sit grimme hoved frem her i Danmark.
Det er nok også lidt det, vi ser, heldigvis ikke overhovedet i de mængder, men vi er begyndt at se den her, man fristes næsten til at sige opioidinvasion blandt helt, helt unge og faktisk børn også.
For nogle år tilbage var jeg i Køge sammen med den socialdemokratiske ordfører for at høre lidt om, hvad de gjorde der, og jeg skal være fuldstændig ærlig og sige, at jeg virkelig var chokeret over nogle af de fortællinger om små børn, altså børn, som var yngre end selv min egen yngste, som simpelt hen var i så voldsomme abstinenser, at de blev indlagt og alt mulig andet.
Det er virkelig, virkelig noget, der er alvorligt.
Jeg synes egentlig også, der er blevet sagt nogle ret gode ting heroppe fra talerstolen om, at man jo nok har en generel tendens til at tænke, at det, der kommer i en blisterpakning, nok er lidt mere okay, for det lugter lidt af noget sundhedsvæsen og sådan nogle ting.
Det har vi jo en generel holdning til at vi som udgangspunkt stoler på.
Jeg kan godt selv huske, at i min egen ungdom var det MDMA eller ecstasy, der var det, som man skulle passe rigtig meget på, men det var forholdsvis nemt.
Det var små piller med et ansigt på eller et lille billede af en eller anden art.
Det kan jeg huske var noget af det, vi virkelig blev formanet om at vi aldrig måtte tage imod.
Jeg skrev selv opgave, kan jeg huske, i biologi om det, fordi jeg var nysgerrig på, hvad det egentlig var for noget, og blev ret overrasket over, hvor massive skader det eksempelvis gjorde på hjernen ved faktisk kun at blive indtaget en enkelt gang.
Så det var sådan rigelig afskrækkelse for mig.
Så var der også noget med, at man skulle holde på sin drink, men det tror jeg nu altid er en god idé, når man går i byen – ikke at lade en drink stå.
Der er desværre stadig væk mærkelige og syge mennesker alle steder.
I forhold til det konkrete lovforslag, vi behandler nu, synes jeg, der er nogle rigtig, rigtig gode takter i det.
Som jeg sagde før, ville jeg virkelig have ønsket, at der var blevet indkaldt til nogle forhandlinger, for der er virkelig gode idéer rundtomkring fra de forskellige partier.
Selvfølgelig synes jeg selv, mine egne idéer er fremragende, det er klart, men jeg synes virkelig, der kommet nogle gode idéer til, hvordan vi bedst muligt i fællesskab kan gøre op med det her, sådan at der ikke er nogen børn, der skal ligge til afvænning, og slet ikke nogen børn, der skal dø af det her, fordi de har købt nogle piller, som de måske egentlig troede ikke var så farlige igen.
Jeg synes, der er nogle gode tiltag i det her.
Jeg ville gerne være gået længere selv, som jeg også nævnte tidligere, men jeg synes, at der er nogle gode takter.
Jeg vil ikke engang begynde at komme ind på nogle af de historier, som vi har hørt fortalt i medierne om forældre, der har mistet deres børn osv.
For det er simpelt hen så gruopvækkende og så rædselsfuldt, at man har svært ved at sætte sig ind i det.
Jeg har selv to drenge, som lige om lidt skal til at gå til fest og i byen og alt mulig andet, og jeg skal da være ærlig og sige, at den her del gruer jeg altså også rigtig meget for, ligesom jeg tror de fleste forældre gør.
Men med det her lovforslag kommer vi et skridt ad vejen.
Jeg havde gerne set, at vi var gået langt længere.
Jeg havde gerne set, at vi helt konsekvent ryddede virkelig op, i særdeleshed i forhold til de her kiosker, hvor vi jo desværre også i nyere undersøgelser har set, at rigtig mange af dem både sælger stjålne varer og helt skruppelløst også sælger hårde stoffer til børn.
Der er lidt af det her, men jeg mener sådan set, at hvis man gør det og man er udlænding, så skal man udvises konsekvent.
Hvis man gør det og har fået tildelt dansk statsborgerskab, skal det fratages, og man skal udvises.
Og så havde jeg selv det forslag, at man i stedet for det her opholdsforbud, som måske kan være svært at håndhæve, simpelt hen bare lukker ned for, at der overhovedet kan være kiosk på den matrikel fremadrettet.
Det tror jeg sådan set også ville gøre noget.
Men der har været rigtig mange gode idéer, også i forhold til det her med scanning af pakker osv.
Det her kommer til at være en problematik, som vi er nødt til at slå ned på.
Nu er jeg simpelt hen nødt til at sige noget på engelsk fra talerstolen – jeg beklager på forhånd, formand – men der er sådan et spil, der hedder Whac-A-Mole, hvor man ligesom én gang slår ned på en figur i sådan en spillehalsting.
Jeg føler, at det lidt er det, som jeg beskrev med slangen, hvor man hugger hovedet af, og så kommer der flere andre.
Det er egentlig lidt sådan, jeg ser den her kamp på de sociale medier osv.
For det er bare helt vildt svært.
For lige så snart vi lukker ned for en del, så kommer der en anden.
Som jeg sagde før, er der ligesom to spor for mig.
Der er det ene, hvor vi ret konkret kan lukke kiosker, kan udvise folk, kan konfiskere biler, kan smide folk i fængsel, og så er der det andet spor, som jeg tror vi desværre kun er begyndt på.
Vi støtter lovforslaget.
Vi støtter lovforslaget, men så gerne, at man var gået længere, og kommer også til at stille nogle spørgsmål i udvalgsbehandlingen.
Tak for ordet.